Document ID: 32013R0030

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 30/2013 ΤΗΣ ΕΠΙΤΡΟΠΉΣ
της 17ης Ιανουαρίου 2013
σχετικά με την τροποποίηση του κανονισμού (ΕΚ) αριθ. 288/2009 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τη χορήγηση κοινοτικής ενίσχυσης για την προμήθεια οπωροκηπευτικών, μεταποιημένων οπωροκηπευτικών και προϊόντων μπανάνας στα παιδιά σε εκπαιδευτικά ιδρύματα στο πλαίσιο σχεδίου προώθησης της κατανάλωσης φρούτων στα σχολεία και την παρέκκλιση από τον κανονισμό (ΕΚ) αριθ. 288/2009
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τη Συνθήκη προσχώρησης της Δημοκρατίας της Κροατίας, και ιδίως το άρθρο 3 παράγραφος 4,
Έχοντας υπόψη την πράξη προσχώρησης της Δημοκρατίας της Κροατίας, και ιδίως το άρθρο 50,
Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ) (1), και ιδίως το άρθρο 103η στοιχείο στ), σε συνδυασμό με το άρθρο 4,
Εκτιμώντας τα ακόλουθα:
(1)
Το άρθρο 4 του κανονισμού (ΕΚ) αριθ. 288/2009 της Επιτροπής (2) θεσπίζει λεπτομερείς κανόνες για την κατανομή της ενωσιακής ενίσχυσης ανά κράτος μέλος για την κατάρτιση σχεδίου προώθησης της κατανάλωσης φρούτων στα σχολεία. Ειδικότερα, προβλέπει τα ποσά της ενδεικτικής κατανομής ανά κράτος μέλος, υπολογιζόμενα βάσει του αριθμού των παιδιών ηλικίας από έξι έως δέκα ετών. Λαμβανομένων υπόψη των επιπέδων εκτέλεσης του προγράμματος που καταγράφηκαν κατά τα τρία πρώτα έτη και για να εξασφαλιστεί η ενδεδειγμένη χρησιμοποίηση των ενωσιακών πόρων, είναι αναγκαίο να προβλεφθεί μηχανισμός συνδεδεμένος με τις επιδόσεις των κρατών μελών ο οποίος θα περιορίζει το ποσό της αιτούμενης ενίσχυσης που υπερβαίνει το ποσό της ενδεικτικής κατανομής τους.
(2)
Το άρθρο 12 του κανονισμού (ΕΚ) αριθ. 288/2009 προβλέπει την παρακολούθηση της εφαρμογής του σχεδίου για την προώθηση της κατανάλωσης φρούτων στα σχολεία των κρατών μελών σε ετήσια βάση. Για να αποσαφηνιστούν οι υποχρεώσεις των κρατών μελών όσον αφορά την αξιολόγηση του σχεδίου τους για την προώθηση της κατανάλωσης φρούτων στα σχολεία, είναι αναγκαίο να διευκρινιστεί ότι στις εθνικές αξιολογήσεις πρέπει επίσης να γίνεται εκτίμηση των επιπτώσεων του σχεδίου στις διατροφικές συνήθειες των παιδιών.
(3)
Η Επιτροπή ανέπτυξε πληροφοριακό σύστημα που επιτρέπει την ηλεκτρονική διαχείριση των εγγράφων και των διαδικασιών στο πλαίσιο των δικών της εσωτερικών διαδικασιών εργασίας και των σχέσεών της με τις αρχές που εμπλέκονται στην κοινή γεωργική πολιτική. Θεωρείται ότι πολλές υποχρεώσεις κοινοποίησης που προβλέπονται στον κανονισμό (ΕΚ) αριθ. 288/2009 μπορούν να διεκπεραιώνονται μέσω αυτού του συστήματος, σύμφωνα με τον κανονισμό (ΕΚ) αριθ. 792/2009 της Επιτροπής, της 31ης Αυγούστου 2009, για τον καθορισμό των λεπτομερειών εφαρμογής όσον αφορά την κοινοποίηση από τα κράτη μέλη στην Επιτροπή των πληροφοριών και των εγγράφων σε εφαρμογή της κοινής οργάνωσης των αγορών, του καθεστώτος των άμεσων ενισχύσεων, της προώθησης των γεωργικών προϊόντων και των καθεστώτων που εφαρμόζονται στις εξόχως απόκεντρες περιοχές και στα μικρά νησιά του Αιγαίου (3).
(4)
Στο παράρτημα II του κανονισμού (ΕΚ) αριθ. 288/2009 καθορίζεται η ενδεικτική κατανομή της ενωσιακής ενίσχυσης ανά κράτος μέλος. Το εν λόγω παράρτημα πρέπει να προσαρμοστεί ενόψει της προσχώρησης της Κροατίας στην Ευρωπαϊκή Ένωση.
(5)
Ο κανονισμός (ΕΚ) αριθ. 288/2009 θα πρέπει συνεπώς να τροποποιηθεί αναλόγως.
(6)
Για να ληφθεί υπόψη η προσχώρηση της Κροατίας, θα πρέπει να θεσπιστούν ειδικοί κανόνες όσον αφορά την εφαρμογή του κανονισμού (ΕΚ) αριθ. 288/2009 κατά το σχολικό έτος 2013/2014. Ειδικότερα, είναι αναγκαίο να καθοριστούν η ημερομηνία υποβολής της εθνικής στρατηγικής και της αίτησης ενίσχυσης από την Κροατία και να προβλεφθεί ειδική διαδικασία ώστε να ληφθεί υπόψη το χρονοδιάγραμμα της απόφασης της Επιτροπής για τον καθορισμό της οριστικής κατανομής της ενωσιακής ενίσχυσης στα κράτη μέλη και η προβλεπόμενη ημερομηνία για την προσχώρηση της Κροατίας. Κατ’ εξαίρεση, λόγω των χρονικών περιορισμών που προκύπτουν από την ανάγκη καθορισμού της οριστικής κατανομής της ενωσιακής ενίσχυσης για όλα τα κράτη μέλη πολύ πριν από την έναρξη του σχολικού έτους, η Επιτροπή, κατά τον καθορισμό της οριστικής κατανομής που αναφέρεται στο άρθρο 4 παράγραφος 4 του κανονισμού (ΕΚ) αριθ. 288/2009, θα πρέπει να λάβει υπόψη της τυχόν εκ των προτέρων κοινοποίηση που υποβλήθηκε εκούσια από την Κροατία όσον αφορά τη στρατηγική της και την αίτηση ενίσχυσής της, εάν οι πληροφορίες αυτές έχουν παραληφθεί έως τις 31 Ιανουαρίου.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τροποποίηση του κανονισμού (ΕΚ) αριθ. 288/2009
Ο κανονισμός (ΕΚ) αριθ. 288/2009 τροποποιείται ως εξής:
1)
Το άρθρο 4 τροποποιείται ως εξής:
α)
Η παράγραφος 1 αντικαθίσταται από το ακόλουθο κείμενο:
«1. Τα κράτη μέλη που καταρτίζουν σχέδιο προώθησης της κατανάλωσης φρούτων στα σχολεία μπορούν να υποβάλουν αίτηση για την ενίσχυση που αναφέρεται στο άρθρο 103ζα του κανονισμού (ΕΚ) αριθ. 1234/2007 για μία ή περισσότερες περιόδους από 1ης Αυγούστου έως 31 Ιουλίου, κοινοποιώντας τη στρατηγική τους στην Επιτροπή έως τις 31 Ιανουαρίου του έτους κατά το οποίο αρχίζει η πρώτη περίοδος.
Η στρατηγική συνοδεύεται από την αίτηση ενίσχυσης η οποία περιλαμβάνει τις ακόλουθες πληροφορίες:
α)
ενδεικτική κατανομή της ενίσχυσης που αναφέρεται στην παράγραφο 3 και καθορίζεται στο παράρτημα II του παρόντος κανονισμού, εκφραζόμενη σε ευρώ·
β)
ικανότητα χρησιμοποίησης μεγαλύτερου ποσού από αυτό της ενδεικτικής κατανομής που αναφέρεται στην παράγραφο 3 και καθορίζεται στο παράρτημα ΙΙ·
γ)
σε περίπτωση που δεν αναφέρεται η ικανότητα χρησιμοποίησης συμπληρωματικών πόρων, όπως προβλέπεται στο στοιχείο β), υποχρεωτική διευκρίνιση του ποσού της αιτούμενης κατανομής, εκφραζόμενου σε ευρώ·
δ)
σε περίπτωση που αναφέρεται η ικανότητα χρησιμοποίησης συμπληρωματικών πόρων, όπως προβλέπεται στο στοιχείο β), υποχρεωτική διευκρίνιση του ανώτατου ποσού της συμπληρωματικής αιτούμενης κατανομής, εκφραζόμενου σε ευρώ·
ε)
συνολικά αιτούμενος προϋπολογισμός.
Η αίτηση ενίσχυσης υποβάλλεται σύμφωνα με τον κανονισμό (ΕΚ) αριθ. 792/2009 της Επιτροπής (4).
β)
Στην παράγραφο 4, το δεύτερο εδάφιο αντικαθίσταται από το ακόλουθο κείμενο:
«Η ανακατανομή της ενωσιακής ενίσχυσης που αναφέρεται στο πρώτο εδάφιο γίνεται κατ’ αναλογία της αρχικής ενδεικτικής κατανομής η οποία αναφέρεται στο παράρτημα II αλλά εντός των ορίων που καθορίζονται στην παράγραφο 5. Ωστόσο, τα όρια που καθορίζονται στην παράγραφο 5 δεν εφαρμόζονται κατά τα πρώτα δύο σχολικά έτη εφαρμογής του σχεδίου από το κράτος μέλος.».
γ)
Προστίθεται η ακόλουθη παράγραφος 5:
«5. Η ανακατανομή περιορίζεται από το επίπεδο χρησιμοποίησης της κατανομής για το σχολικό έτος που ολοκληρώθηκε πριν από την υποβολή της αίτησης ενίσχυσης, όπως καθορίζεται στις 15 Οκτωβρίου του επόμενου σχολικού έτους. Καθορίζεται με βάση τις δηλώσεις δαπανών που διαβιβάζονται στην Επιτροπή σύμφωνα με το άρθρο 4 του κανονισμού (ΕΚ) αριθ. 883/2006 (5). Τα όρια καθορίζονται ως εξής:
α)
σε περίπτωση που η χρησιμοποίηση της κατανομής είναι μικρότερη ή ίση με το 50 % της τελικής κατανομής, δεν χορηγείται συμπληρωματική κατανομή·
β)
σε περίπτωση που η χρησιμοποίηση της κατανομής είναι μεγαλύτερη από το 50 % αλλά μικρότερη ή ίση με το 75 % της τελικής κατανομής, η ανώτατη συμπληρωματική κατανομή δεν υπερβαίνει το 50 % της ενδεικτικής κατανομής·
γ)
σε περίπτωση που η χρησιμοποίηση της κατανομής είναι μεγαλύτερη από το 75 % της τελικής κατανομής, δεν καθορίζεται ανώτατο όριο για τη συμπληρωματική κατανομή.
2)
Στο άρθρο 10 παράγραφος 1, το στοιχείο γ) αντικαθίσταται από το ακόλουθο κείμενο:
«γ)
τον αριθμό των παιδιών τα οποία φοιτούν τακτικά στα αντίστοιχα εκπαιδευτικά ιδρύματα και έχουν δικαίωμα να λάβουν τα προϊόντα που καλύπτονται από το σχέδιο προώθησης της κατανάλωσης φρούτων στα σχολεία των κρατών μελών κατά την περίοδο την οποία αφορά η αίτηση ενίσχυσης·».
3)
Στο άρθρο 12 παράγραφος 2, η πρώτη περίοδος αντικαθίσταται από το ακόλουθο κείμενο:
«Τα κράτη μέλη αξιολογούν την εφαρμογή του σχεδίου τους για την προώθηση της κατανάλωσης φρούτων στα σχολεία και εκτιμούν την αποτελεσματικότητά του, συμπεριλαμβανομένων των επιπτώσεων του σχεδίου στις διατροφικές συνήθειες των παιδιών.».
4)
Το άρθρο 15 αντικαθίσταται από το ακόλουθο κείμενο:
«Άρθρο 15
Κοινοποιήσεις
1. Τα κράτη μέλη κοινοποιούν στην Επιτροπή, έως τις 30 Νοεμβρίου του έτους κατά το οποίο λήγει η περίοδος που αναφέρεται στο άρθρο 4 παράγραφος 1:
α)
τα αποτελέσματα της παρακολούθησης που προβλέπεται στο άρθρο 12 παράγραφος 1·
β)
τους επιτόπιους ελέγχους που διεξήχθησαν σύμφωνα με τα άρθρα 13 και 16, και τις σχετικές διαπιστώσεις.
2. Σε περίπτωση που κράτος μέλος τροποποιήσει τη στρατηγική που αναφέρεται στο άρθρο 3, κοινοποιεί στην Επιτροπή τη νέα στρατηγική του, το αργότερο έως τις 31 Ιανουαρίου του επόμενου έτους.
3. Οι κοινοποιήσεις που αναφέρονται στον παρόντα κανονισμό υποβάλλονται σύμφωνα με τον κανονισμό (ΕΚ) αριθ. 792/2009.
4. Η Επιτροπή δημοσιεύει τακτικά τις στρατηγικές των κρατών μελών και τα αποτελέσματα της παρακολούθησης και της αξιολόγησής τους.».
5)
Το παράρτημα II αντικαθίσταται από το κείμενο του παραρτήματος του παρόντος κανονισμού.
6)
Το παράρτημα ΙΙα διαγράφεται.
Άρθρο 2
Ειδικοί κανόνες για το σχολικό έτος 2013/2014
1. Κατά παρέκκλιση του άρθρου 4 παράγραφος 4 του κανονισμού (ΕΚ) αριθ. 288/2009 σε συνδυασμό με το παράρτημα II, για το σχολικό έτος 2013/2014, η Επιτροπή αποφασίζει για την οριστική κατανομή της ενωσιακής ενίσχυσης που αναφέρεται στο άρθρο 4 παράγραφος 4 τρίτο εδάφιο, λαμβάνοντας υπόψη τυχόν πληροφορίες που υποβλήθηκαν εκ των προτέρων από την Κροατία ενόψει και με την επιφύλαξη της έναρξης ισχύος της Συνθήκης προσχώρησης της Κροατίας, όσον αφορά τη στρατηγική της και την αίτηση ενίσχυσης, εάν οι πληροφορίες αυτές έχουν παρασχεθεί εκούσια έως τις 31 Ιανουαρίου.
2. Κατά παρέκκλιση του άρθρου 4 παράγραφος 1 του κανονισμού (ΕΚ) αριθ. 288/2009, για το σχολικό έτος 2013/2014, η Κροατία θα κοινοποιήσει τη στρατηγική της έως τις 10 Ιουλίου 2013 και, κατά παρέκκλιση του άρθρου 4 παράγραφος 4 του εν λόγω κανονισμού, η Επιτροπή αποφασίζει για την οριστική κατανομή της ενίσχυσης για την Κροατία έως τις 31 Ιουλίου 2013.
Άρθρο 3
Έναρξη ισχύος και εφαρμογή
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Το άρθρο 1 παράγραφος 5 και το άρθρο 2 παράγραφος 2 αρχίζουν να ισχύουν με την επιφύλαξη και από την ημερομηνία της έναρξης ισχύος της Συνθήκης προσχώρησης της Κροατίας.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Ιανουαρίου 2013.

Labels: 17
19
5
3
12
18
15